Op 16 Junie vier ons Jeugdag ter herinnering aan die jongmense wat op daardie dag in 1976 opgestaan het teen ongeregtigheid en ongelykheid. Baie mense het daardie dag die hoogste prys betaal vir dit waarin hulle geglo het. In ooreenstemming met die aanhef tot die grondwet van Suid-Afrika is hierdie dag ongetwyfeld ’n huldeblyk aan veral die jeug wat geveg en gely het vir geregtigheid en vryheid in ons land.
Dit is ’n viering van ons grondwet en die waardes, regte en vryhede wat ons vandag geniet. Dit is ’n huldeblyk aan almal wat gestreef het na ’n regverdige en demokratiese samelewing en dit gaan oor die toekoms waarvoor ons almal verantwoordelikheid moet neem.